Demokrati se okreću izborima 2004. (7/11/02) - 2002-11-07
Na slijedećim predsjedničkim izborima pritisak će biti isključivo na republikancima i predsjedniku Bushu - tvrdi predsjedatelj Nacional
Nakon povijesne izborne pobjede republikanaca na kongresnim izborima, čelnici demokratske stranke pokušavaju rezultate izbora prikazati u pozitivnom svjetlu. Iako su od izbora prošla tek dva dana, vodeći demokrati u Kongresu i stranački čelnici već nastoje preusmjeriti pažnju na sljedeće predsjedničke izbore 2004. Objašnjavajući svoj poraz na kongresnim izborima, vodeći demokrati kažu da je vjerojatno najvažniji čimbenik u pobjedi republikanaca bila velika predsjednikova popularnost nakon terorističkih napada na New York i Washington. Ankete provedene na dan izbora pokazale su da predsjednik uživa podršku 65 posto Amerikanaca. Patty Murray, demokratska senatorica iz savezne države Washington, koja je izgubila, objašnjava: "Republikanci su imali prednost zahvaljujući republikanskom predsjedniku s najvećom stopom popularnosti u modernoj povijesti, koji je posvetio nezapamćenu količinu vremena pomažući republikanskim kandidatima u predizbornoj kampanji. Republikanci su također potrošili više od nas na predizbornu promidžbu. Uz to, predsjednik im je stavio na raspolaganje sve resurse savezne vlade." No, ključni demokratski zakonodavci i stranački čelnici već su se okrenuli – kako kažu analitičari – političkom oživljavanju usmjerenom na sljedeće predsjedničke izbore 2004. Iako su demokratski kandidati na kongresnim izborima doživjeli poraze u nizu ključnih država i izgubili većinu u Senatu, predsjedatelj Nacionalnog odbora Demokratske stranke Terry McAuliffe, ne pokazuje posebnu zabrinutost. Prema njegovim riječima, republikanci su ostvarili “taktičke” pobjede, koje ne odražavaju nikakvo ideološko okretanje javnosti republikanskim vrijednostima. S obzirom da je Kongres sada u njihovim rukama, kaže gospodin McAuliffe, na predsjedničkim izborima 2004. pritisak će biti upravo na republikancima i predsjedniku Bushu. "Predsjednik je dobio što je tražio i sada će morati ostvarivati rezultate. Morat će formulirati koherentan ekonomski plan. Više neće moći krivnju prebacivati na druge. Neće moći govoriti o Senatu koji ne funkcionira. Gospodarstvo je oslabilo upravo za vrijeme njegovog mandata i on za to mora preuzeti odgovornost." Republikanci, međutim, vide situaciju u posve drugačijem svjetlu. Novi čelnik republikanske većine u Senatu Trent Lott kaže da su izborni rezultati odrazili promjene kroz koje su Amerikanci prošli nakon terorističkih napada na New York i Washington: "To je doista utjecalo na ove izbore. Ljudi žele sigurnost na domaćem planu. Mislim da nisu mogli shvatiti zašto se Kongres nije mogao dogovoriti o osnivanju Ministarstva domovinske sigurnosti. Smatram da javnost ima povjerenja u predsjednikovo čelništvo u ratu protiv terorizma i al-Qaide, pa zato želi da i Kongres podrži predsjednika u njegovoj ulozi vrhovnog zapovjednika." Nakon kongresnih izbora, demokrati s ambicijama da se natječu na predsjedničkim izborima, kao što su demokratski čelnici u Kongresu Richard Gephardt i Tom Daschle, uglavnom šute. Gospodin McAuliffe vjeruje da će se za predsjednika ipak kandidirati niz istaknutih demokrata. Prema njegovim riječima, demokrati su izvukli korisne pouke iz izbornog poraza i ojačat će stranačku bazu i organizaciju u ključnim saveznim državama.